Nádudvar

Nádudvar város Hajdú-Bihar vármegyében, a Hajdúszoboszlói járásban.

Fekvése 
A Hortobágy tájegység déli részén helyezkedik el, a megyeszékhely Debrecentől mintegy 40 kilométerre nyugatra. Különálló településrésze Mihályhalma, mely a központjától légvonalban körülbelül 7-8, közúton nagyjából 10 kilométerre fekszik nyugati irányban. Közigazgatási területének nyugati fele nagyrészt a Hortobágyi Nemzeti Park részterülete, s ily módon természetvédelmi oltalom alatt áll.

A közvetlenül határos települések: észak felől Hortobágy, északkelet felől Nagyhegyes, kelet felől Hajdúszoboszló, délkelet felől Kaba, dél felől Püspökladány, délnyugat felől Karcag, nyugat felől Kunmadaras, északnyugat felől pedig Nagyiván.

Megközelítése 
Az országos főutak elkerülik Nádudvart, a település közúton csak mellékutakon érhető el. Püspökladánnyal és Nagyhegyessel, illetve a Hortobágyot átszelő 33-as főúttal a 3405-ös, Hajdúszoboszlóval a 3406-os, Kabával és Földessel pedig a 3407-es út köti össze. Mihályhalma a városközpont felől a 341 111-es számú mellékúton érhető el.

Az ország távolabbi részei felől a leginkább kézenfekvő megközelítési útvonala a 4-es főút, melyről Püspökladánynál letérve lehet eljutni a városba.

Vasútvonal ma már nem érinti, de az 1970-es évekbeli megszüntetéséig elérhető volt vasúton is, a mai  egy rövid szárnyvonalán, a Kaba–Nádudvar-vasútvonalon. A vonalnak három megállási pontja is volt Nádudvar területén: Bojár-Hollós megállóhely (az azonos nevű tanyacsoport mellett), Nádudvar alsó megállóhely [1940-ig Nádudvar megállóhely] a belterület déli széle közelében, valamint a végállomás, Nádudvar vasútállomás, a központ keleti részén (a mai Kiskert utca és Bem József utca kereszteződése közelében, a KITE Zrt. telephelyének területén). Egy bizonytalan adat szerint még régebben egy keskeny nyomtávú vasútvonala is volt, mely a központtól Mihályhalmáig vezetett.

Története 
Nádudvar ősi település, nevét az árterekben előforduló nádról és az ebből kerített udvarokról kapta. Első írásos említése 1212-ben a Váradi regestrumban található. Mátyás király 1461-ben mezővárosi rangot adott Nádudvarnak.
A városi rangot 1989. március 1-jén kapta meg.

Különleges események a városban 

 Mátyás király és az általa felemelt, az erdélyi lázadásból hamar kihátráló Szapolyai Imre közt a megegyezésre legkésőbb 1468 februárjában, a király Erdély felől Budára vezető útján,  Nádudvaron került sor.
Fráter György, szakítva korábbi törökbarát politikájával 1549-ben titkon egyezséget kötött Ferdinánd biztosaival Nádudvaron, melynek lényege, hogy a pálos szerzetes kötelezte magát arra, hogy átadja Erdélyt és a koronát a Habsburg uralkodónak, cserébe viszont János Zsigmond számára két sziléziai hercegséget, Oppelnt és Ratibort, a maga számára az esztergomi érsekséget, a bíbornoki süveget, valamint a kincstartóságot kéri, az özvegy királynénak, Izabellának pedig 100000Ft-ot biztosít. A szerződés végrehajtása miatt Ferdinánd erős sereget fog küldeni Erdélybe.
1711 januárjában Nádudvaron találkozott  Pálffy János császári főparancsnok  Komáromi György debreceni főbíróval, aki a találkozó után a megegyezés hívévé tette  Károlyi Sándor-t  a szövetkezett rendek képviselőjét, közvetlen a Szatmári béke megkötése előtt.
 Az 1848-49-es szabadságharc idején a Kossuth-kormány Debrecenbe költözésekor egy éjszakát a városban töltött a Szent Korona és kísérete.

 1904. június 1-jén nyílt meg a Kabára vezető vasútvonal, amely a hoz kapcsolta. A vonal 1971. december 31-éig üzemelt.

Közélete

Polgármesterei

Népesség 
A település népességének változása:

2001-ben a város lakosságának 98%-a magyar, 2%-a cigány nemzetiségűnek vallotta magát.

A 2011-es népszámlálás során a lakosok 84%-a magyarnak, 3,4% cigánynak mondta magát (15,8% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 5%, református 23,5%, görögkatolikus 0,2%, felekezeten kívüli 44,1% (26,1% nem válaszolt).

Turizmus 
 Nádudvari Termál- és Strandfürdő. Kevesen tudják, hogy először Nádudvaron végezett fúrásokat Pávai-Vajna Ferenc Geológus az 1920-as években. Majd mikor itt megtalálta a termálvizet és nem engedték meg, hogy fürdőt hozzon létre, Hajdúszoboszlón próbálkozott meg.
 A 300 éves múltra visszatekintő fekete kerámia korábban a mindennapok kelléke volt, amivel hírnevet vívott ki magának a város. Mára jobban előtérbe került a népművészeti szerepe, ezáltal idegenforgalmi jelentősége.
 Minden évben megrendezésre kerül két nagy érdeklődéssel kísért kulturális rendezvény: áprilisban a Pásztornap a kihajtásünnephez kapcsolódóan, szeptemberben a Városnap, a népi kismesterségek hagyományainak jegyében (a város különlegessége az itt működő Népi Kézműves Szakiskola.)

Nádudvari Települési Értéktár  
Települési érték megnevezése:

 Fazekas Dinasztia által készített nádudvari fekete kerámia
 A Nádudvari Élelmiszer Kft. ”Nádudvari” brandje
 Lukács Dénes, az 1848-49-es Forradalom és Szabadságharc Tüzérezredese életének és munkásságának, valamint a nádudvari katolikus temetőben található Lukács Dénes és a Lukács család (Lukács Ignác, felesége Lukács Ignácné
 Nádudvari Református Templom és a Régi parókia műemlék épületei
 Nádudvari Népi Kézműves Szakgimnázium és Kollégium
 Nádudvari gyógyvíz és fürdőkultúra
 Nádudvari Szent Kereszt Felmagasztalása Római Katolikus Templom épülete
 Kövy Sándor iskolateremtő
 nádudvari félfordulós tánc

Híres nádudvariak

Itt születtek 
 Kőődi Lázár Miklós (1814–1885) költő, iskolaigazgató, nagyváradi plébános és tiszteletbeli kanonok
 Zöldi Miklós (1821–1876) színész
 Molnár Endre (1826–1908) okleveles ügyvéd, országgyűlési képviselő földbirtokos 
 Bárány József (1856–1916) kecskeméti főrabbi, egyházi író
 Frank Ödön (1859–1941) magyar orvos, higiénikus.
 Forrai Miklós (1869–?) zeneszerző
 Schwarz Gábor (1872.12.13–?) zágrábi főrabbi, egyházi író 
 Bárány Dezső, volt segédjegyző és takarékpénztári főkönyvelő. 1876-ban született Hajdúnádudvaron.
 Ladányi Imre (1877–1949) színész, rendező, prózaíró
 Marosi Géza (1889–1951) színházi főigazgató, jellemszínész
 Mezey Sándor, néhol Mezei Sándor névformával is (1884 – Buenos Aires, 1968) zsidó származású magyar költő.
 Ludmann László (1921–2015) Kossuth-díjas magyar gépészmérnök, feltaláló
 Szabó István (1924–2017) az egykori híres Vörös Csillag MGTSZ elnöke, volt országgyűlési képviselő, MSZMP KB és PB tag
 Oláh István (1926–1985) hadseregtábornok, honvédelmi miniszter 
 Mészáros János (1927–2018) a város díszpolgára, akadémikus, az Állatorvostudományi Egyetem emeritus professzora
 Molnár János (1927–1990) magyar főiskolai tanár, történész, művelődésügyi miniszterhelyettes
 Beke Albert (1934–) magyar irodalomtörténész, kritikus
 Rózsa Erzsébet (1945–) a Debreceni Egyetem Filozófiai Intézetének emeritus professzora
 Kovács István (1950) olimpiai bronzérmes, szabadfogásban máig az egyetlen világbajnok magyar birkózó
 Papp Gyula (1951–) rockzenész, zeneszerző, az Újszínház zenei vezetője
 Popovics Lőrinc (1953–) szobrász 
 Szathmári János (1969–) világválogatott kézilabdázó
 Török Lajos (1969–) KEK győztes (1992) válogatott kézilabdázó

A városhoz kötődnek 
 Lukács Dénes (Nagyvárad, 1816 – Nádudvar, 1868. ápr. 1.): 1848-as honvéd tüzérezredes, a magyar tüzérség megteremtője. A tüzértiszti isk. elvégzése után a bécsi felső tüzér isk. tanára lett, 1848-ban a honvédtüzérség megszervezését és műszaki kiképzését bízták rá. Írt egy tüzérségi kézikönyvet, amelynek alapján oktatták a honvéd tüzértiszteket. Világos után Aradon halálra ítélték, de kegyelmet nyert, s ítéletét több évi várfogságra változtatták. Fogsága alatt földgömbök készítésével foglalkozott. Amikor kiszabadult, Nádudvaron telepedett le, községi árva gyám lett. A korabeli kútfők alapján elkészítette az Első magyar földtekét (1840).
 Osváth Lajos - Apja O. Dániel tanító. Kondó, Borsod m., 1830. jan. 3., ref. A miskolci gimnáziumban végez. Tanító. Nőtlen. (Felesége Micskey Karolina lett, meghalt Nádudvar, 1907.) 1848 júniusában beáll a Kassán alakuló veres sipkás 9. honvédzászlóaljhoz.1849. ápr. 30. őrmesterként kitüntetik a katonai érdemjel 3. osztályával. Jún. (1.)- hadnagy, végül főhadnagy alakulatánál a III. hadtestben. Világosnál teszi le a fegyvert.Bujkál, 1852- teológushallgató Debrecenben. 1857- tanító, majd lelkész Hódmezővásárhelyen, 1865- Békésen, 1867- haláláig Nádudvaron. 1890. a Debrecen városi Honvédegylet tagja. † Nádudvar, 1890. márc. 29.
 Straub Sándor (1857–1923) tanár, elektrotechnikus, gépészmérnök
 Kacsó Sándor (Szentgerice, 1896. márc. 18. – Nádudvar, 1962. márc. 14.): agronómus, Kossuth-díjas (1958). A mezőgazdasági ak.-t Kassán és Kolozsvárott végezte, ahol 1919-ben oklevelet nyert. Ezt követően gr. Teleki Béla erdélyi birtokán volt gazdatiszt. A II. világháború idején szovjet hadifogságba került. 1947-ben Hercegszántón telepedett le, s itt gazdálkodott, majd 1951– től a nádudvari Vörös Csillag Termelőszövetkezet agronómusa. Felismerve az anyagi érdekeltség fontosságát, 1953-ban bevezette a premizálási rendszert, amely országosan mint „nádudvari módszer” vált ismertté.
 Bangóné Borbély Ildikó (1972–) óvónő, politikus, 2014 óta a Magyar Szocialista Párt színeiben országgyűlési képviselő, 2016 és 2022 között a párt elnökségi tagja
 Polgár Csaba (1982) színész, rendező 
 Nagy Kornél (1986–) NB1-es gólkirály, válogatott kézilabdázó
 Kiss Éva (1987–) Eb bronzérmes (2012) válogatott kézilabdázó
 Hornyák Dóra (1992–) 2-szeres BL győztes (2013, 2014) válogatott kézilabdázó
 Örvendi Cintia (1990-) modell, színésznő, műsorvezető, rendezvényszervező, vezetésszervező

A város díszpolgárai 
 Megay Károly mezőgazdász, mezőgazdasági szakíró-szakújságíró, 1935-től két parlamenti cikluson át a nádudvari választókerület országgyűlési képviselője.

Testvérvárosai 
 Szalárd, Románia (2007 óta)
 Urzędów, Lengyelország (2000 óta)

Nádudvar megjelenése irodalmi művekben 

 Magyarország és Erdély képekben. Köt. 1-4 https://books.google.hu/books?id=hz3Ulld_i8wC&lpg=RA1-PA13&ots=sasKKyyZoS&dq=n%C3%A1dudvar%20t%C3%B6r%C3%B6k%20id%C5%91kben&hl=hu&pg=RA1-PA13#v=onepage&q&f=false
 Salánki György: Historia cladis Turcicae ad Nadudvar http://mek.oszk.hu/12000/12039/html/index.html

Jegyzetek

További információk 
 Nádudvar város önkormányzatának honlapja 
 Nádudvar.lap.hu – Linkgyűjtemény
 Nádudvar város fürdőjének egykori honlapja
 Nádudvar az Utazom.com honlapján

Hajdú-Bihar megye települései
Magyarország városai
 
Magyarország fürdőhelyei
Hajdú vármegye települései